VOLAPÜKAGASED PRO NEDÄNAPÜKANS.
JÄFIDOT VPAKLUBA VALEMIK NEDÄNIK
Ä
JÄFIDOT BÜFIK DILÄDA VALEMIK FEDA VPAKLUBAS.
YELOD: 16
Redak: ‘Dr. Arie De Jong’ (‘Leiden’, ‘Heerengracht’: 58. Nüm potakala: 107174) e ‘J. G. M. Reynders Sr.’ (‘Den Haag’, ‘Hugo de Grootstraat’: 82. Nüm potakala: 199061): kadämals Vpa.
NINÄD

REIDANES LESTÜMIK OBAS.	3
FOK.	3
TIKODS TEFÜ PÜD.	4
NUNS.	5
O VOLAPÜKAFLENS LESTÜMIK, FLENS DIGIK!	5
Dalebüd Cifala de 1950, Dekul 21, Nüm: 3	6
Dalebüd Cifala de 1950, Dekul 21, Nüm: 4	6
Dalebüd Vicifala de 1951, Febul 20, Nüm: 1	6
Voms kuradik	6
NUNS.	8
Volapükaklub valemik Nedänik.	8
Diläd valemik feda Volapükaklubas.	9
LIFANUNOD CIFALA: ‘JOHANN SCHMIDT’.	9
Dalebüd Vicifala de 1951, Prilul 12, Nüm: 2	10
NAMAPENÄDS E BUKS BISARIK.	10
NUNS.	12
Kadäm Volapüka.	12
Volapükaklub valemik Nedänik.	12
Diläd valemik feda Volapükaklubas.	12
CEDS E TIKODS.	12
NUNS.	12
Volapükaklub valemik Nedänik.	12
NOTEDS.	13
NEODOBS BEVÜNETAPÜKI TE BALI.	13
Parab	13
DATUVOT.	14
TABAKAKONOTÜLS.	15
NUNS.	16
Volapükaklub valemik Nedänik.	16
Diläd valemik feda Volapükaklubas.	16
PENEDAPOT.	16
NUNS.	17
Volapükaklub valemik Nedänik.	17
Diläd valemik feda Volapükaklubas.	17
NOTEDS.	18

1951 (yelod 16id)
REIDANES LESTÜMIK OBAS.
Pö prima yela nulik lofobs reidanes valik gaseda obsik vipis gudikün obas. Yel: 1951 blinonös valanes läbi, beni, e benoseki in vobod onsik! Blinonös yel at i volanefe lölik püdi jenöfik, püdi voik si lunüpo pespelöli! Laf tumyela 20id änu epasetikon. Dub volakrigs tel, dub krigs votik, dub voluts laf epasetiköl tumyela at evedon tumyelalaf mifätik. E nu volanef lölik nog sufon, e nog osufon dü lunüp sekis jeikik volakriga lätik. Si! volastad binon so, das tü atimül igo volakrig kilid tädon obis, das on as gläv di ‘Damokles’ lagon sus kaps obsik! Spelobsöd, das nämädans labons sapi e fägi ad moükon tädi at! Krig no plu pöton ün tim, ün kel lifobs. Krig binon tatimädim! Sek atos kevobobsös, obs valik ed i obs: Volapükans, ad födön püdi! Ed atosi kanobs dunön, ifi ön mod neflagiälik, me föd Volapüka; ibä pük bevünetik bal in vol lölik kanon vedön svistamamed nämik in vol lölik. Klu no glömolsöd Volapüki, ab födolsöd mögiküno oni! Steifobsös, das volanef lölik gebon dönu püki valemik bal in dakosäd bevünetik!
REDAK.
Se Volapükagased pro Nedänapükans. Yel: 1951. Pad: 1.
FOK.
Cilacem flunon vemo lifi menas. Us benosüds palärnons, kels latikumo kanons binön lonädiks, kels pro plöp mana magulons rouli leigo gretiki — e ba gretikumi — äsä nol e skil. Ga ai mens edabinons, ed ai obleibons dabinön, kels cedons, das kanons lärnön benosüdis ün bäldot latikum. Ekö! kod benoseka geidabukas tefü fomedem, kels edabinons tio leigo so lunüpiko, äsä dabin menefa! Ab bal bukas küpädikün sota at, ut ela ‘Dedekind’ äbinon, kel ün fin tumyela 15id ätidom in poedot latinik binü häxamets 3000, vio no äsötoy kondötön; at äbinon kludo geidabuk pro mens nekulivik. Köbolöd neai oli! so bisaran at äkonsälom reidanes okik, snidolöd ini logod nilädana olik, kratolöd oli notido, e deknibolöd püfis olik lo ek; e pato: lavolöd neai namis u logodi olikis, ibä voto odeadol suniko!
Ün tim ebo ot i lautan älifom, kel givom obes magi, vio äbitoy semikna pö fidäd. Lotans seidons okis leni tab ko nams, kels no pelavons dü vigs mödik; anans bladons supi oksik vemo laodiko, jüs binon koldik; votans pladons diledilis, kelis eleadons falön sui glun, dönu sui bovs; kilidan steigon nudi okik ini bovs; folidan edrinon so spidiko vini okik, das at gekömon dönu da nud onik! Votan sumon sali me neif okik, plas me doats okik; e dönu votan spukon zibi, kel no pliton oni, sui glun. Büdül Lösteränik seimik se yel: 1624 binon geidianil pro fizirs yunik, kels pivüdoms ad fided lä daledük. Kanoy dagetön fomäli tefü süds in sogods Lösteränik benolabik, ven reidoy, das pabegos yunanefe: ad kömön leni tab in klotem gidöfik; ad no sumön drinodi pö zibablögäd alik; ad no gleipön me nams ini bovs; ad no deläkön doatis okik, ad no spukön sui boved, ad no snötön nudi okik me tabastofed.
Dü tumyels efidoy me nams. E soäsä älavoy go selediko, e täno nog go viföfiko, logodi okik, so i älavoy selediko namis okik. Tefü jireg: ‘Kristina’ de Svedän sevoy, das neai älavof namis okik, kelos äkodon, äsä lautan Fransänik äsagom, das ats pitegons dub jüd bigik miota. E me nams et jimayedal äsumof zibi se bov, se kel i votans ämutons sumön pori oksik. Svins dentinik no vedons pinädiks, sagoy, ab jiplin at ai eblebof mägik. Mödiko latikumo bü fided pöt pägevon lotanes ad lavön namis onsik. Ätuvoy täno in fidacem lavaleskeli smalik nedibik ko vat bu val no tu mödik, keli vüdäbs valik äkanons gebädön. Ab töbo fok igeböfikon, ed änedunoy atosi.
Neifs e spuns ägeböfons ya pö Romänans; in penäds elas ‘Plinius’ e ‘Petronius’ tuvoy dönuamiko mäniotis atosa. Fokis ya no äsevoy. Dü zänodatimäd lölik ägeboy doatis okik; mit päseidon sui tab, posä piköton ad kötots platik, ed äsumoy me nams okik de ats somödiko, äsä äviloy. If i sod ädabinon, äblunüloy turniko miti okik ini sodiär. If in sodaskal et spun ädabinon, tän ädaloy te gebön oni ad gutön, ed ädekluinoy oni pos atos me tabastofed. E supi äslürfoy kösömiko de boved okik. Läbiko böladalon no nog ädabinon; niludobs, das äkanoy bo lilön in fagot mö doms anik, kiöpo fidedil äjenon.
Konot dabinon, das ün tumyel 11id in ‘Venezia’ ledaut Grikänik: jimatan docoda: ‘Domenico Silvio’ äfidof zibis okik me fok goldik smalik labü tutis tel. Ven atos äsevädikon, zifanef lölik di ‘Venezia’ ävokädon, das atos äbinon jemodik, e jimatan docoda ämutof promön lezäliko kleranefe, das öfidof fovo dönu me nams okik. Latikumo mö tim brefik, vom yamabik pitomöl ädagetof malädi nesanovik; kultans nu älenunoms notidiko, dat atos äbinon pönod pimeritöl demü sinod pidunöl. Moik fok äbinon, e moik äblebon, jüs äsuikon dönu in ‘Venezia’ ün tumyel 16id, e nu usao levikodagoläd okik da Yurop äprimon. Ün 1611 ‘Thomas Coryate’ änüdugom oni ini Linglän. Lemödot pamflätas e lunofapenäds ädavedons, ed änemoy eli ‘Coryate’ mäpüdik no plu votiko äsä eli ‘furcifer’: fokipolan, man foka.
Hireg: ‘Henri’ III de Fransän, kel äreigom ün fin tumyela 16id, äloegom gebön in ‘Venezia’ foki, ed äcedom stumi at so plagöfiki, das äbüedom remön sunädo anis, e somo fok äprimon ad pagebön in Fransän. I is äsüükon ün tim primik leskani pö ritans valik. Äbinos klülabiko fikulik ad lärnön ad gebön gudiko foki, ibä satirs äbinons mödiks dö läds e söls rogiks, kels fidons me fok, ab äleadons falön dili gretik ziba ini bov, sui boved s sui vüm oksiks. Nog dü yels mödik, jü tim ela ‘Louis’ XIV, äbinos te hireg, kel äfidom me fok; lotans e limans kurasoga äfidons me doats oksik. Ün tim et fok äbinon smalik ed älabon te tuitis tel. Ün prim tumyela 18id fok labü tuits kil, e labü gleipäd fomü stägalög, ägeböfikon. Tuit folid ädavedon balidnaedo in Linglän timü reig ela ‘George’ III (1760—1820). Nu gleipäd päködon ko flors u famülasköt, e latikumo äbüedoy gavön in on primatonatis nema okik.
Jü prim tumyela 19id kösömot ädabinon, das utan, kel pivüdon ad fidedön, büiko äkoedon blinön dub hidünan okik neifi e foki oka. Ma lautan yegeda at dunoy atosi nog ün atim in topäds anik Deutäna, Jveizäna e Tiroläna, if nüns binons verätiks, lautan läükom. Ab if ek cedon, das sis geböfikam foka, mikoseds valik len tab inepubons, tän pölon. Ad blöfön atosi, te zesüdos ad mäniotön dinis anik se bukil ün 1766 epuböl: “Elément de politesse et de bienséance” fa ‘Prévost’. Atan konsälom bevü votikos, ad no steigön doatis ini sod ad gutön oni; ad no gepladön dönu ini bov uti, keli no kanoy fifidön; ad no seläkön me doats se bov u boved; ad no klinükön dü fid tutis okik me fok. If cedoy, das filükoy mudi okik, sio ädaloy blinön bovedi okik foi mud, e sespukön zibi ini on; güä no ädaloy jedön sui glun uti, keli no äviloy fidön, pläsif at äbinon sod, ibä atosi ädaloy sio dunön. Ed ün tim et äbinos i negidöfik ad drinön se vär labü vin oka alna drinodili; sötoy vagiodrinön väri okik me drinod bal! So küpoy, das timäd alik labon kösömotis lönik okik.
(Ma yeged in el ‘Haagsche Post’ yela: 1929.)
Se Volapükagased pro Nedänapükans. Yel: 1951. Pads: 2—4.
TIKODS TEFÜ PÜD.
Net obsik, nemü kel spikob, naudon krigi. Otadunonöv klüliko tataki, ab naudon krigi. Leigoäsä micödon letodi e tataki bevü sifans, micödon letodi e tataki bevü nets. Cedon, das pro kobäd netas, tim ekömon ad jonön me duns, das esludon fümiko ad finidön munämagitäti as nom löpikün fifümik okik.
Jireg: ‘Wilhelmina’ (in gespikot ofik presidale: ‘Roosevelt’ ün 1933 mayul 18.)
Krig ta krig binon nobikün de krigs valik.
Jaurès.
Leigoäsä in füsüd vobed no dabinon nen tavobed, i no kanoy jafön in lif bolitik gitätis, nes bleigädön bligis e miedükön lelivi duna.
Sir Frederick Pollock.
Steifobsöd, ko badäl ta nek, ko vilöf kol valans, ko konfid in git, ad dunön vali, kel kanon keyufön ad davedükön püdi gidik ä dulöfiki bevü obs it e nets valik!
Abraham Lincoln.
Se Volapükagased pro Nedänapükans. Yel: 1951. Pad: 4.
NUNS.
Epubon:
Johann Krüger. Kortfattad Volapük-Grammatik.
Nu labobs Volapükagramatilis in Deutänapük, Fransänapük, Linglänapük, Litaliyänapük e Svedänapük, kels kanons pasivön de söls: ‘Dr. Arie De Jong, Leiden, Herengracht’: 58, ‘J. G. M. Reynders Sr., Den Haag, Hugo de Grootstraat’: 49.
Suäm bukilas at binon fl. N. 0.20.
Volapükagramatils in püks votik papreparons.
Se Volapükagased pro Nedänapükans. Yel: 1951. Pad: 4.
O VOLAPÜKAFLENS LESTÜMIK, FLENS DIGIK!
Binos vo dinäds patik, kels ekodons, das ob pö bäldot vemo bäldik nu mutob calön as cifal Volapükanefa. Demü stad fikulik, kel ädareigon pos volakrig telid in Deutän, äbinos vemo vipabik, das cal cifala päbecalon fa no-Deutänan. Sekü kod at cifal telid: ‘Prof. Dr. Albert Sleumer’ in ‘Bad Godesberg am Rhein’ (Deutän) ejonädom kadämali: ‘Jakob Sprenger’ in ‘Gams’ (Jveizän) as fovan okik, ed elovegivom ome tü 1948 gustul 16 cifalami. Ko zil e lanäl cifal kilid eprimom vobodi okik, ab liedo no ekanom fiduinön oni. Maläd jeikik: paopläg äjedon omi sui malädabed ed ävedükon omi nefägiki ad jäfön fovo jäfediko. Mijenot at äkodon, das ma statuds cifalama kadämal: ‘J. G. M. Reynders Sr.’ in ‘Den Haag’ (Nedän) ämutom bitön dü maläd söla: ‘Sprenger’ as vicifal Volapükanefa. Vüo in dom söla: ‘Sprenger’ ye doküm no pidätöl pätuvon, sekü kel kadäman: ‘Johann Schmidt’ in ‘Weiszkirchen am Taunus’ (Deutän) päjonädom as fovan omik. Doküm at pedispenon fa söl: ‘Sprenger’ tü 1950 yunul 8.
Bi Deutän nog ai pakoupon dub nämäds foginänik, e bolitastad kludo no ivotikon mödiko, äbinos nekludöfik de söl: ‘Sprenger’ ad cälön Deutänani asä fovani okik, ifi söl: ‘Schmidt’ dub skil, zil e lanäl oka pro Volapük binom pösod pötik ad bitikön as cifal. Pö ced at mutoy ye demön, das e söl: ‘Sprenger’, kel äsenälom oki sauniki ä nämiki, äd älabom viläli vemik pro vobod okik, e söl: ‘Schmidt’ no ispetoms, das loveikam cifalama özesüdon so suniko, efe büä stad in Deutän üvedon gönikum. Ven söl: ‘Schmidt’ älasumom cifalami äklülädos kluo suno, das stad bolitik Deutäna nog äbinon tu negönik ad kanön jäfidön fruto demädü Volapük obsik. Pö atos äjenos zuo, das sekü famüladinäds söl: ‘Schmidt’, plä bligs lönik okik as musigal, nog pätufledom dub vobod votik, sodas ün atim no äfägom ad bitön fuliko e fruto as cifal, e das kludo äbinos vipabik ad lovepolön nelaidüpiko votane cali at. Pro bligäd at evälom obi, asä Volapükani lanälik ä födani zilik Volapüka.
Löfo elüsumob cali cifala dü nelaidüp, e promob, das odedietob obi ma fäg bligäde obe pelovegivöle. Klülos, das ob soelik no ofägob ad jenöfükön diali, keli obs valik besteifobs. Yufidob kluo draniko valanis ad stütön e yufön obi mögiküno pö vobod veütik ä sublimik at oba.
Plakobs nog ai sekis teläla, kel edareigon büikumo in Volapükavol. Teläli at mödikans egebädoms ad jafön valemapükis nulik, spelölo ad kanön vikodön. Ab no bal steifas at esüadükon menis, ibä voto no datikoyöv ai dönu valemapükis nulik. Ad dämükön Volapüki igo no plafoy ad lesagön, das pük at binon deadik. Atos binon vo neletian, kel edämükon jenöfo vemo Volapükamufi. Sekü atos levüdob dialanis valik vola, kels senälons dranäli ad jenöfükön tikodi: valemapük bal pro vol lölik ad kobovobön nämöfiko, ed ad keyufön, alan ma fäg okik, ad jenöfükön spikedi de ‘Johann Martin Schleyer’: Menefe bal, püki bal!
Vicifal Volapükanefa:
ARIE DE JONG.
Se Volapükagased pro Nedänapükans. Yel: 1951. Pads: 5—6.
Dalebüd Cifala de 1950, Dekul 21, Nüm: 3
Fölü § 9(1) statudas tefü Cifalam Volapükanefa cälob söli: ‘Dr. Arie De Jong’ kadämal Volapüka, pemötoli in ‘Batavia’ (Lindän Nedänik) tü 1865 tobul 18 e lödöli in ‘Leiden’ (Nedän) ‘Herengracht’: 58,
as vicifal Volapükanefa.
	so pelonöl tö ‘Weißkirchen am Taunus’
	(Deutän) tü d. 21id dekula yela: 1950. 
	Cifal Volapükanefa
	JOHANN SCHMIDT
Se Volapükagased pro Nedänapükans. Yel: 1951. Pad: 6.
Dalebüd Cifala de 1950, Dekul 21, Nüm: 4
Vätälölo, das sekü dinäds in Deutän dabinöls, ed i sekü jäfots lönik obik, no fägob ün atim ad bitön fuliko e fruto as cifal Volapükanefa, lovepolob nelaidüpo cifalami at ko gitäts e gitods valiks ona vicifale: ‘Dr. Arie De Jong’, lödöle in ‘Leiden’ (Nedän), ‘Herengracht’: 58.
	so pelonöl tö ‘Weißkirchen am Taunus’
	(Deutän) tü d. 21id dekula yela: 1950. 
	Cifal Volapükanefa
	JOHANN SCHMIDT
Se Volapükagased pro Nedänapükans. Yel: 1951. Pad: 6.
Dalebüd Vicifala de 1951, Febul 20, Nüm: 1
Vätälölo, das söl: ‘Filippus Johann Krüger’ tidal pükas foginänik ä tidal Volapüka dub vobods Volapükik mödik oka ejonon, das labom noli saidik pro cal profäsorana Volapüka,
cälob söli: ‘Filippus Johann Krüger’, pemotöli in ‘Odoorn’ (Nedän) tü 1911 tobul 23 e lödöli in ‘Amsterdam W.’ (Nedän) ‘Reinier Claeszenstraat’: 49,
as profäsoran Volapüka (319).
	so pelonöl tö Leiden (Nedän)
	tü d. 20id febula yela: 1951.
	Vicifal Volapükanefa 
	ARIE DE JONG.
Se Volapükagased pro Nedänapükans. Yel: 1951. Pads: 6—7.
Voms kuradik
Fa ‘H. A. L.‘
Se el ‘De Nieuwe Courant’ de yel: 1923.
Das valemo voms labofs kuradi mödikum, ka mans, e das suvo kurad ofsik labon kalieti nobikum, ekö! atos binon leset, kel i plödü sogod vomimanas otuvon pläidanis ladöfälik ömik.
Jenöfots ad blöfön leseti at vo no defons. Fomälod dö vom, asä jidabinäd fibik nenyufik, kel jekof dub smalot pülikün, e kel no sevof, lio mutof bitön sekü dredäl, niludo bo fümiko esüikon pö mans, kels it no älaboms kuradi saidik. Kurad e blümäl binons patöfs, kelis vom valöpo, kö pöt dabinon, jonülof ön mafäd leigik, äsä man, ed in dabinakomip — komip töbikün ä fikuklikün, in kel men muton komipön — so voms mödik dabinofs, kels benodistofs sekü “kurad, töd e fied”.
If desiroy blöfis kurada koapik, tän nedoy te memön vomis, kels ekompenofs in klotem manik pö komips e lekomips bludiküns, ed eduinofs stunidotis kurada. No nedos ad sukön ün tims vönädikum, ka ün ut kriga Rusäna-Yapänik, ad tuvön samis sublimik atosa. Ed i dü e pos volakrig (balid) elelilobs dönuamiko dö voms, kels ijonülofs dunis kurada heroedik.
Da jenav lölik küpoy, das pö voluts, plots e levoluts in läns valik voms mödadilo magulofs rouli gretik ä lönädiki, ed epluofs lä milats manas demü blümäl e viläl.
Fe no stimabik, ab ga nendoto blöf kurada jenöfot binon, das voms so mödiks edunofs benoseko ravafebodi, si! das ebinofs igo ravanacifs famik. So dü tim semik jiel ‘Barbara Daniels’ semik äbinof jijeikan in Kaukasän; äbinof jidugan nendredik lusoga ravanas, kel semikna ätatakon ed äberavon vagio topädis lölik. Zu atos äbinof jijönan plödakösömik, kel to febod grobik ä bludik okik logotiko no iperof bosi vomöfa. Kilna äfugof se fanäböp, dubä äplöpof ad löfükön me jön e kein oka galedanis okik so vemo, das päslüdoms fasiliko ad fugön ko of.
Ün yel: 1890 fa poldanef in ‘Adrianopol’ lusog ravanas päfanäböpon, kel äbinädon te me voms. Jidugan ofsik jiviudan tatacalala löpik äbinof. Lü limans ädutofs jipuls labü lifayels degmäl e degjöl. Ädunofs tifis e nübreikis oksikis ko nämaladäl e mäpüd so neleigodoviks, das primo nek äkanon kredön, das pidunons fa voms. Ätuvoy ye blöfis mu bundanikis in vabets yegas pilefanöl, kels päramenons fa poldanef se löd jidugana.
Lamerikän labon buami dodik, das blünon jibanditanis pato mödikis. Ün yel: 1898 pold usik äfanon sonemiki lusogi “jikatas”, kel leigo äbinädon te me voms, e kel pädugon fa el ‘Tony Blackwell’ semik “Filajikat” pinäinemöl. Dü muls mödik lusog at ädunon miduni bal pos votik, ad ävedükon tatis Lamerikänik vesüdik nesefikis.
No te in ‘the wild West’, ab i in ‘New-York’ e ‘Chicago’, voms, e bevü ofs jipuls labü lifayels degfol jü degmäl, eklubofs dönuamo ad lusogs, ko disein ad dunön kobiko banditaravis e nübreikis. Ed äjonülofs pö atos küni, kel ästunükon valöpo elis ‘Yankees’. Jireg lusoga Loklahomänik: el ‘Dora Cox’ “famik” no nog peglömof: pö pöp mem ofa nog lailifon, äsva ebinof jiheroedan netik. Konots dö jäps susnumik, kelis eduinof, e pö kels ejonülof dunis mu sublimikis nendreda e deadinedema, padalilons nu nog desiriko. In of bos ravanaromata vönädik ilelifikon dönu.
Jibanditan famik votik äbinof jiel ‘Calamity Jane’ kel edeadof pas ün 1903; äbinof vom selediko nämaladälik, kel idesinof patiko ad tifön jevodis. Äkodof ye, das äspikoy i dö of demü dins votik. Tü del bal äkomipof ta lindiyans, kelis isevof ad tatakön käfo, ed ün del votik of as jipresidan lüncita-cödalefa äledunof ko nam lönik oka pönodi, ad kel trätan alseimik picödeton. Mane ömik elenükof nenfäkiko snali züi särvig omik.
In Lamerikän voms mö tumats eduinofs dünis süperik as jitäktifans, pö kel sukäl e lekäl lönanatäliks ofsik äfrutons ebo ofis. Ün 1899 el ‘Miss Ferguson’ semik päcälof as boyad: cal, ad kel äklülädof labön patöfis peflagöl valik. Balposvitko as jitäktifan e fanäböpajigaledan ibelifof ventüris nekredovik.
Ün 1907 delagaseds Lamerikänik äfulons me heroedaduns jipula ela ‘Yankee’, kel äjäfükof oki me datuvül disärtanas milita e nafema, ed äbemastof ko rövulapistol in nam jäpanis mäpüdikün.
Ün yel: 1898 in züamöps ela ‘Dublin’ äsufoy töbi gretik dub jibiravan, kel i ün yagüp stoböfik ämifanom takediko, e kel ädobejütom nenzogo kälädanis, kels ätupoms omi. Prem gretik pilofon pro utan, kel öplöponöv ad gleipön mani lifik u deadiki, e do ädayagoy jenöfiko omi, äsevom ai ad skeapön. Jipul degvelyelik: daut glunidalabana noubik, äplöpof fino ad nenriskädükön omi. Gödo tüi düp lulid älilof jüti in fot nilü kased. Äklotof oki spidiko, äsumof rövulapistoli ed äjutedof plödio. No ädulos lunüpo, ed ästanof visü jibiravan, ed äsevof ad bluvükön se vemo mani, das äfugom. Lädülil äpöjutof omi, nes demön riskädi, kel ätädon ofi, ed äfägof fino ko yuf fotikälädana, kel ebo ilükömom, ad gleipön omi. Jibiravan äklülädom binön läxpoldan se ‘Dublin’. Pö dasäkam man ästetom, das nendred jipula yunik isenälükon ome dalestümi gretikum, ka pub kälädanas deg idunonöv.
Blöf gudikum kurada vomas dabinon-li, ka jenöfot, das ün tim bü krig nomiko alyeliko voms nemu kildeg ädabinofs, kels imeritofs savaköni Preusänik? Sikot at pälegivon selediko, e te in jenets, pö kels ijonüloy blöfis süadüköl kurada e nen dreda pö sav lifana menik. Bevü voms, kels idigädükofs okis pro kön at, jiutans ädabinofs, kels iplöpofs ad stöpön jevodis ämirönöl, u kels ibitikofs pö dinäds fikulikün e riskädiküns pö lefil u tuvatamaditret.
In Fransän voms ze mödiks dabinofs, kels pedekotofs ko el ‘Légion d'honneur’, kels no ejonülofs te in krig blöfis kurada gretik, ab kels i ebenodistükofs okis famaliegiko ün lif sifik. Sifal vilaga in Sulüda-Fransän äbinom ön täv, jimatan omik äbinof soeliko in dom. Älilof neito nübreikanis in sekretöp miedöl, kö doküms veütik päkipedons. Ko rovülapistol in nam äkosgolof nübreikanis lul, kels ägetedoms ofi ko jüts. Ab vom kuradik äplöpof ga ad fügön jäpanis lul, ed ad savön penädis völadik, kelis izeiloms. Pämesedof me krod ela ‘Légion d'honneur’.
As jiletävans voms ejonülofs semikna kuradi leigagretik, äsä mans kuradikün. Ad mäniotön te dinis se tim lätik, memükob ad ‘Miss Hubbard’, kel ezitävof in Labradorän, ed ebegolof topädis, kelis bü of vietan nog neai ibestepon. Povajitävan: ‘Wilhelmina Rasmussen’ edugädof ün 1906 as jipul teldegyelik blodi okik pö letäv da Gröneän, ed ejonÜlof pö atos kuradi e laidäli pö sufid dafenükamas e nelabas, äsä küpoy te selediko pö mans. Ni jeikots povanifüpa, ni meug neflenik tribütas läskiomik go nesevädikas, kels nog neai ilabons kkosami ko mens vola kulivik, äfägons ad dejeikön jiletävani yunik.
Jilautan Linglänik: ‘French-Sheldon’ dutof lü Frikopaletävans mu nendrediks. De Lofüda-Frikop edudranof fagiko ini nilän taledadila “blägik”. To nuneds vemikün fa leguvacalans Deutänik ezitevof in lüods valik da län masaiyanas riskädik, ed äsenälükof barbaranes at so vemo dalestümi dub kurad okik, das äletons ofi ad tevön nentupo.
In Merop balidnaedo telkomips vomas ävogikons, e kösömo äfinikons mödo bludikumo, ka uts manas. Ab i in Yurop pato in Lösterän e Macarän voms eflagofs suvo ko pistol u den in pun de mans gidükami, if äcedofs okis pinofölis. I in Fransän dü tim ze lunik telkomip bevü voms evogons vemo; läbiko ye no evedon kösömot laidik in süds.
Fino nog blöf pro lesag, das riskod nonik dabinon, kel no kanonöv padunön leigo gudiko fa vom, äsä fa man. Ün yel: 1900 ilöodoy in tat Lamerikänik: Menän cimi labü geilot piedas 126, e sekü cog ilofoy premi mö dolars lul pro utan, kel ölabonöv kuradi ad löpiogrämön ve xänöm rövik labü vidot pieda te lafika, e kel äbinädon me trids ini cim pifimüköls. Man no bal änunädom oki pro riskod. Ab jiel ‘Dora Polyot’ degjölyelik: daut jiviudana ädunof nenzogo oni, ed äledunof süperiko osi. Of no te ägrämof jü sömit cima, ab äseidof oki sui sim ona, ed äduinof tö löpot suidüköl et kapriolis so lifariskädik, das lülogans mö milats ädremons sekü dredäl. Lefrediko e beniko jipul yunik ägrämof täno dönu donio, e ko yöb menamödota ägetof premi piloföl.
Nu mögos-la, das kanoy senälön stuni te tämiki demü duins somik, nendoto gevons ga jonülis kurada desirabik.
Se Volapükagased pro Nedänapükans. Yel: 1951. Pads: 7—8, 14—15.
NUNS.
Demü stad nenomik, kel nog ai dabinon in Deutän, e demü dinäds famülik, kels kodons, das cifal: ‘Johann Schmidt’ petufledom tü timül at dub jäfots susnumik, emutom sludön ad cälön kadämali: ‘Dr. Arie De Jong’ ad vicifal Volapükanefa, ed ad lovepolön ome nelaidüpo cifalami ko gitäts e gitods valik ona.
Spelobsös, das stad nenomik Deutäna ocenonös suniko ad stad gönikum, e das dinäds fikulik, kels nu dabinons in famül cifala i omoikons, das cifal ofägomös suniko ad labülön dönu ito diniti at!

Me dalebüd de 1951 febul 20. Nüm: 1 söl: ‘F. J. Krüger’ pecälom ad profäsoran Volapüka.
Benovipobs söli: ‘Krüger’ ladöfo demü cäl at, e spelobs, das ofovom i in dinit at ad vobön ko zil e lanäl demädü din sublimik obas.

Volapükaklub valemik Nedänik.
Ladet nulik:
söl: ‘Arie De Jong Jr.’ Studan sanava ‘Leiden’ (Nedän) ‘Herengracht’: 58.
Diläd valemik feda Volapükaklubas.
Evedom liman:
söl: ‘Gunnar Ljusterdal’. Studan ‘Uppsala’. (Svedän) ‘Skolgatan’: 1.

Peselons ünü foldil 4id yela: 1950 Vpamäks 300.
Se Volapükagased pro Nedänapükans. Yel: 1951. Pad: 8.
LIFANUNOD CIFALA: ‘JOHANN SCHMIDT’.
El ‘Johann Schmidt’ pemotom tü 1895 setul 28 in ‘Weisskirchen am Taunus’: vilag nilü zif: ‘Frankfurt am Main’ as son skulturamastana: ‘Georg Schmidt’. Ya ün cilüp gölik hipul smalik äjonom täleni pro musig, e famül musigälik, in kel hipul mälyelik ädagetom tidodemi balid, eletom omi as julan ini musiganiver: ‘Dr Hoch’sches Konservatorium’ in ‘Frankfurt am Main’. Ün 1912 ‘Johann Schmidt’ älüvom stitodi at, posä ilärnom musigastumis difikün e teori sa dabum musiga.
Jütavuns badik in brads bofik in volakrig balid ämütons eli ‘Johann Schmidt’ ad plägön ledino pianodi. Dü yels mödik ävobedom as pianodan ed as cif musigalefa in zifs mödik, b.v. in ‘Strassburg’ e lätiko in ‘Frankfurt am Main’.
Daved tonafilma ädrefon badiko eli ‘Johann Schmidt’. Noe äperom vobapladi sefik ä jöniki, abi äperom völadi noatedakonleta gretik, keli iremom tä maks tio 10000. Atos äjenon ün fluküp yela: 1933, ed as taan lüäla reigöl in Deutän ettimik, nek äkanon yufön omi. Fino ün 1935 äplöpom ad tuvön vobedapladi in baoletajul privatik in ‘Frankfurt am Main’, kö nog ün atim binom.
Hipul noliälik ya ivisitom stitodis difik ad dalärnön pükis. Latikumo dü krig in malädanöp äseivom balidnaedo yufapükis, e so älilom nemi: Volapük. Ab pas lunüpo pos volakrig balid, ün 1923 äkanom tuvön bukis balid püka at, e  suno älöfom lefäkiko püki at. To def liega el ‘Johann Schmidt’ äplöpom ad dalabön Volapükabukemi zao mu gretiki, keli zuo nog ägretükumom dub lautots tio 300 lekonedas, konedas, skätas, poetos tio 150 e lautots veütik tefü jenotem Volapüka, dub dugian da Volapükaliterat e r.
Lä löpikos vilob läükön, das betikob ko dan ladöfik gudi flenas Volapükik dü yels mödik at. Dub gud cifalas ettimik edagetob sökaleodiko diplomis tidana, tidala e profäsorana Volapüka, jüs cifal: söl: ‘Sprenger’ äloveükom obe cali cifala.
Stad nuik Deutäna e fikuls ko tolädacifods ejonons kleiliko, das ün tim nuik ob as Deutänan, no okanob vobedön benosekiko pro ben Volapüka. Neletians tu mödiks nog dabinons. Kodü atos eloveükob cali geilätik cifalama vicifale: ‘Dr. Arie De Jong’, kel in Nedän ön pöts bönikum okanom duinön mödikumosi in tef at.
Begob Volapükanes valik ad yufön vicifali, jüs stad odälon obe ad dunön bai vil söla: ‘Sprenger’. Pladulane cifalama sedob vipis ladöfikün, e glidob ko atos Volapükanis valik. Volapük lifonös e floronös!
JOHANN SCHMIDT.
Se Volapükagased pro Nedänapükans. Yel: 1951. Pads: 9—10.
Dalebüd Vicifala de 1951, Prilul 12, Nüm: 2
Demölo § 9 statudas kadäma Volapüka, e vätälölo, das söl: ‘Filippus Johann Krüger’, pükitidal ä profäsoran Volapüka eduinom lepromi pö § 12 statudas peflagöli, e fovo das flags valik in nomem konömik kadäma Volapüka pelonöls pefölons, pö kelos steifädan edagetom vögodanumi ma § 25(2) statudas peflagöli,
cälob söli: ‘Filippus Johann Krüger’, pemotöli in ‘Odoorn’ (Nedän) tü 1911 tobul 23 e lödöli in ‘Amsterdam W.’ (Nedän) ‘Reinier Claeszenstraat’: 49,
as kadäman Volapüka (127).
	‘Leiden’ (Nedän) 1951 prilul 12. 
	Vicifal Volapükanefa 
	ARIE DE JONG.
Se Volapükagased pro Nedänapükans. Yel: 1951. Pad: 10.
NAMAPENÄDS E BUKS BISARIK.
Fa ‘Dr. theol. Dr. Phil. Albert Sleumer’: Stimacifal Vpanefa.
Mod vönikün penäta äbinon glivam ini taimaplatotis, soäsä lasüriyans ädunons, ud ini bimajals e pamableds. I platots fäiflegülovik me väk pikövädöls ädünons ad jafädön “namapenädis”. Äpenoy ud äpänoy me kölins sui nimaskins, taimajebs e boad pivietüköl, suviküno ye me sutanig sui papürod Lägüptänik, efe mödiküno in fom rulädas. Ätuvoy namapenädis somik in ‘Herculaneum’ nilü ‘Napoli’, ab klüliko go mödikumo in Lägüptän (in el ‘Fayum’, el ‘Oxyrynchus’), bevü ons namapenäds ädabinons se tumyel folid b.K. Pas ün tumyel folid p.K. pärgamen ädavedon, kel älaidälon jü jafäd papüra, e pos atos nog pägebon pro doküms. As fomät ägebädoy mödiküno folplifäti u smalafliodi. Meritabi gretik hikleudans e jikleudans zänodatimädiks ädagetons dub kopied penädas. Nen vobod at onas tumats penädas “klatädik” neai pikipedonsöv.
Nämapenädikonlet fümiko vönikün binon ut binü taimaplatots pebaköl labü koinapenäts, kels pätuvons in ledom hirega: ‘Assurbanipal’ tö ‘Ninive’ (Siyop). I hireg Lägüptänik: ‘Osymandyas’ (= ‘Ramses’ II.? zao ün 1200 b.K.) ädalabom in zif Lägüptänik: ‘Thebae’ konleti namapenädas. In Grikän tookratals: ‘Polykrates’ (600 b.K.) e ‘Peisistratos’ († 527 b.K.) äbinoms konletans vönädikün. Tefü ‘Aristoteles’ († 322 b.K.) leigo konletiäl omik panunon. Plins: ‘Ptolemaeus’ äkipedoms in el ‘museion’ di ‘Alexandreia’ (280 b.K.) penädis völadik mödik. In ‘Roma’ namapenädikonlets balid ädavedons zänodü tumyel telid b.K. Lampörs pagik äbinoms konletans zilik. “Bukem” ela ‘Constantinus Magnus’ († 337 p.K.) äbinädon me toums pepenöl 120000. Konlets kritik vönädikün äbinons uts di ‘Roma’, ‘Caesarea’, ‘Edessa’ ed i uts kleudas mödik, pato utas su bel: ‘Sinai’ e su el ‘Athos’. Pö kleudans vesüdänik stit konleta namapenädas pamänioton balidnaedo tefü ‘Cassiodorus’ (468—562), kel äbüdülom in kleuds okik kopiedi asä rodabligi; so ädavedons konlets lefamik kleudakomotas di ‘Bobbio’ (Nolüda-Litaliyän), ‘Monte Cassino’ (Sulüda-Litaliyän), ‘Cluny’ (Lofüda-Fransän), ‘York’ (Zänoda-Linglän), ‘Fulda’, ‘Reichenau’, ‘Lorsch’ (Deutän), ‘Göttweig’ (Lösterän), ed as völadikün valas ut di ‘St. Gallen’ (Lofüda-Jveizän). Ün atim ma ced valemik dabinons in bukemöp netik di ‘Paris’ (pefünöl ün 1367) namapenäds ba 110000, in mused Britänik di ‘London’ (pefünöl ün 1753) namapenäds tio 70000 (sa doküms 50000), in bukemöp kurik di ‘Wien’ (pefünöl ün 1440) sa papürods 100000 nog namapenäds 24000, in bukemöp di ‘Madrid’ namapenäds 30000 sa doküms 29000, in el ‘Vaticano’ di ‘Roma’ (pefünöl ün 1450) zao namapenäds 35000 in püks latinik, Grikänik, lofüdänik, …
Is nog pamäniotonös namapenädikonlet in ‘Istanbul’ (Türkän), kel pos slip Jönajislipanik lunik sis degyels zao kils penotidükon dönu pro nolavans. Konlet at binon in lenbumot Saludalanalaglüg mu bäldik (‘Hagia Sophia’), kel sis yel: 1453 pagebon as mascid. Stabamödoti ad toums zao 2000 sultan: ‘Mahmud’ ya äjafädom zao ün yel: 1150. Lised penädas pemekon neföro; namapenäds seatons brulo pemiko su bukaboeds gretik, e pesefükons dub dratatreils. Samäds pato jerabiks pakipedons in ramars, bevü ats penäds dabinons, kels labons bäldoti yelas ba 3000. Penäts ömik kanons no plu pasäjüfön, bi penäds pelautons in pük go enesevädiköl Turkistäna.
Buk  balid, kel föro pebükon me tonatots livik fa ‘Johann Gutenberg’ († 1468) in ‘Mainz’ zao ün 1445, no äbinon bib, ab poedot in Deutänapük pelautöl ä mö pads 74 gretik dö sibüils. Tän bük äfovon de samäds 17 gramata ettimo mu famika di ‘Donatus’ (so penemöla ma gramatan di ‘Roma’: ‘Aelius Donatus’, kel älifom zao ün 350 p.K.). Pas ün yel: 1453 ‘Gutenberg’ äprimom büki biba latinik 42-kedetik omik, de kel adelo nog samäds lölöfik u tio lölöfiks nemödiks komädons, de kels fa samäds degtel teiko dabinons in Tats pebalöl Lamerikäna.
Bib fa ‘Gutenberg’ pedabüköl pacedon reto as buk jerikün vola. Bukaflen Lamerikänik äremom bü degyels anik (zao ün 1900) samädi vero lölöfiki magifiko pekonseföli de fünod benediktik: ‘St. Paul’ in ‘Lavant-Tal’ (Kärtän) tä dolars 350000. Latikumo mö yels nemödik tat: Lamerikän ädageton samädi ebo ati de dalaban tä dolars 1500000, ed äpladon oni ini bukemöp dailakongredik in ‘Washington’. Bib binon i buk mu pepaköl vola.
As “buk” vönädikün vola papürod: ‘Prisse’ in bukemöp netik di ‘Paris’ pacedon, bi pelauton ma ced valemik zao ün yel: 3350 b.K. Nolavan: ‘Prisse d’Avennes’ (1807—1879) ituvom oni in sepül nilü ‘Thebae’ in Lägüptän. Buk gretikün vola kaedem naatomik se yels: 1823—1830 binon, kel labon geiloti metas 1,9 e vidoti meta 0,9. Binon in bukem febodajula tatik in ‘Wien’. No mödiko smalikum (sevabo mö louns 1,6 × 1,1) bib pepenöl binon,kel pakipedon in Linglän. Lebuki sümik bukemöp regik in ‘Stockholm’ (Svedän) labon in diababib sonemik. Te töbiko mans nämik tel kanoms tovön oni. Buk pebüköl smalikün edavedon ün yel: 1897. Äpubon in gretot mimmetas 9,5 × 6 in ‘Padua’ (Litaliyän), e ninädon padis 208. Blinon penedi ela ‘Galilei’ († 1642) e seledotis votik. Jenöfiko mu pülik i kaled di ‘Karlsruhe’ (1826) binon, kel labon gretoti zimmetas 2 × 1,5 e vetoti gramas 3. In bukil dabinons: kaled, boadagavots 22, magods 5 e zifakaed ela ‘Karlsruhe’.
Buk küpädikün vola binon nemilised bibliografik dominiganas in rodadom omsik in ‘Wien’ (Lösterän), kel ya päprimon ün yel: 1424, e kel ninädon nemis kleudanas valik sis fün kleuda ün yel ot, ko läyümots mödik tefü lif e jäf omas. Pepladon in nügolöp ad glügakoröp. Bleds “buka” at binons boeds boadik me pärgamen pekövädöls. Pads balatik binons penditiks, e kanons pamufön asä yanaflanäds, bi pefimükons len völ. Gretot onsik binon zimmets 120 × 95. Vobot lölik magulon fonäta-lebuki süperik tefü nolavans e predans famiks roda. Lebuk toumaliegikün vola binon el ‘Tu-ju-tsyang’: vödabuk Tsyinänapükik se prim tumyela degvelid, kel binädon me toums 5020 a pads 170. Jinos ye, das leigodü toumanum lebuka at nog sot siklopeda in Tsyinänapük pluon, kel binädonöv ma nunäd me toums 22047, e kela jafäd eflagonöv tumyelis. Buk völadikün vola binon bo bib hebreyik in el ‘Vaticano’ dabinöl, keli yudans liegik di ‘Venezia’ eviloms remön ya ün yel: 1512 de papal: ‘Iulius’ II. (1503—1513) tä gold so mödik, äsä buk ävetotonöv. Labon vetoti so gretiki, das mans nämik kil paneodoms ad polön oni; vetot onik binon ba kuins kil e foldil bal. Papal ärefudom seli. Buk jerabikün vola pälovegivon ün yel: 1908 as legivot Tatas pebälöl Brasiläna papale: ‘Pius’ X (1903—1914), bi papal at icälom kardinali Sulüda-Meropik balid, sevabo lebijopi di ‘Rio de Janeiro’: ‘Calvacanti de Albuquerque’. Tanäd buka magifik pemekon löliko se gold Brasilänik ä petegon bundaniko ko bijuts läna. Su köv buka logoy monogrami ela ‘Pius’ X in diamains e smaraganis, e näi at sköti Brasilänik leigo jerabiko pedeköli. Pad balid ninädon sköti e pöträti smalik papala. Lölot pafremon dub nidains magifik 90, kels äsvo mufätons äs solastrals zü kap pladulana Kristusa. Buk ninädon kaedi Brasiläna, in kel “Tats pebalöl” tata at pemagulons medü noboins distakölik. So samo tat ä topät kardinala pamäkon dub diamain blövik jölkaratik. Disins ad vobot mastik at licinons de hinef kardinala nulik. Fräds päpelons me monigivots lekredanas.
Se Volapükagased pro Nedänapükans. Yel: 1951. Pads: 10—13.
NUNS.
Kadäm Volapüka.
Me dalebüd de 1951 prilul 12. Nüm: 2 söl: ‘F. J. Krüger’ pecälom ad Kadäman Volapüka.
Benovipobs ladöfo söli: ‘Krüger’ demü cäl at, e spetobs, das kadäm olabon fruti mödik dub nügol limana nulik at.
Limans valik kadäma äbinoms pro daväl at. Cifal: ‘Johann Schmidt’ äpenom dinädü vögodam: “Cedob osi läbi, das Vp. odalabon kadämani somo pükaskiliki, ed ai ereidob (ed oreidob) ko juit e nitedäl yegedis söla et in gased obas”.
Volapükaklub valemik Nedänik.
Evedom liman:
söl: ‘W. Mandemaker’, in ‘Amsterdam, O.’ (Nedän), ‘Commelinstraat’: 17, I.
Diläd valemik feda Volapükaklubas.
Ladet nulik:
söl: ‘Stefan Basilescu’ in ‘Talpasi’ (Rumän), ‘Sf. Voevozi’: 270.

Liedo mutobs nunön, das jiröletan läx-cifala: ‘Jakob Sprenger’ epenof obes, das stad oma nepluikon pianiko. Me yuf kanom löädön se bed, e seidön oki sui stul, ab no plu fägom ad golön.

Peselons ünü foldil 1id yela: 1951 Vpamäks 200. 
Se Volapükagased pro Nedänapükans. Yel: 1951. Pad: 12.
CEDS E TIKODS.
Spidolöd ad menodön oli it ad kanön bevobön menodi votanas!
Fénelon.
Ven binobs soeliks, mutobs kälälön tikodis obsik, in dafamül cilis obsik, in sog spikami obsik.
De Staël.
Sötoy sufükön oki buikimo nedanöfe, kas lüvön neläbikanis ün tim fikulik.
Labruyère.
Dunolöd nosi spido, ab dunolöd ai pötatimo!
Binolöd mastan ola it, ed obinol mastan votanas!
No jemolöd ad binön u jinön sapik!
No lonülobsös völadi tu mödiki gitätes obsik, ab sio bliges obsik!
Lüsumolöd verati utöpo, kö binon, e no utöpo, kö vilolöv, das binonöv!
Lärnolöd büiko ad sevön oli it, büä steifol ad sevön votanis!
Se Volapükagased pro Nedänapükans. Yel: 1951. Pads: 15—16.
NUNS.
Volapükaklub valemik Nedänik.
Edevom liman:
söl: ‘J. P. Verspoor’ in ‘Pelahatchie’ nilü ‘Jackson’ (Mississipi) (Lamerikän). ‘P.O. Box’: 182.

Kanobs nunön reidanes obsik, das gospuls fol petradutons ini Volapük. Nu spelobs, das Volapükan flenöfik ofägükonös obes ad koedön dabükön gospulis at!

Ün mul epasetiköl fiam ‘Drukkerij Repko’, kel ebükon primao gasedi obsik, ezelon dabini teldeglulyelik okik. Benovipobs ladöfo sölis: ‘Repko’ demü jenöfot fredüköl at, e spelobs, das febäd, kel eprimon smaliko ed atimo binon febäd itjäfidik nulädik, odaglofonös nog mödikumo!
Se Volapükagased pro Nedänapükans. Yel: 1951. Pad: 16.
NOTEDS.
Bumolöd vifiko, nämöfiko, nejeriko e pötöfiko bumotis sunädo lödovikis pro diseins lindifiko kinikis medü bumamod: ‘SKALJA’! Nüns glatik in Volapük binons sivoviks pro reidans gaseda at lä söl: ‘Pierre Notaerts’,: calan fiama: ‘SKALJA’, ‘Brussel’ (Belgän), ‘Koninklijkestraat’: 192.

Ma nun de kompenät nenfiamik ‘Gebr. Zomer en Keuning’s Uitgeversmaatschappij’ in ‘Wageningen’ (Nedän) pötü motedadel foldegid hilöpätala: plin: ‘Bernhard’ buk opubon dö lif e vob plina de yunüp omik jü atim.
Buk pomagodon me num fotografotas no sevädikas se dalab privatik hilöpätala. Tiäd obinon: ‘Onze Prins in het publiek en binnenskamers’. Lebuk pelauton fa ‘Prof. Dr. J. Waterink’, ko keyuf ela ‘Prof. Dr. J. H. Scholte’ e büätana: ‘Mr. J. Thomassen’: sekretan büik plina.
Buk ninädon i fotografotis kölik e mödoti gretik jenotas no sevädikas se tim yunik plina, se krigatim, e se atim.
Suäm polonülon vemo nejeriko.
Se Volapükagased pro Nedänapükans. Yel: 1951. Pad: 16.
NEODOBS BEVÜNETAPÜKI TE BALI.
Obs valik sevobs, das ‘Schleyer’ edatikom Volapüki, älabölo tiko diali, das menef ölabonös püki valemik neudik bal in dakosäd bevünetik! Vö! dial at no nog evedon jenöf. Ibä tü timül at mekavapüks mödik paplägons e papropagidons as valemapüks, e nog ai jäfoy me datik valemapükas nulik. Jäf at blöfon vo, das neod bevünetapüka binon vemo gretik! Ab omögos-li ad fölön neodi at medü jaf bevünetapükas ai dönu votikas? Klüliko: nö! Pro dakosäd bevünetik valemapük bal saidon. Propagidobsöd demü atos te Volapüki: bevünetapük süperik at! Süadükobsöd utanis, kels slopons valemapükasitis votik, das neletons dub dun oksik jenöfikami diala sublimik obas, kel panotodon in spiked ela ‘Shleyer’: Menefe bal, püki bal!
REDAK.
Se Volapükagased pro Nedänapükans. Yel: 1951. Pad: 17.
Parab
Fa ‘Bruno’ (Se el ‘De Nieuwe Courant’.)
Fo leyan süla ‘Petrus’ ästanom, ed älogedom donio ve veg skapik, kel äzugon de tal lü top beatanas. Äbinos latik ün del, e büä äfärmükom leyani vetik, äzilogom, va nog belödans tala äkömons, kels ädesirons ad nügolön ini reigän sülik. Töbiko äföfiostepölo mageds vomik tel änilikons. Jibalan, kel äbinof klülabiko pösod gredäta löpik, äföfiotränof oki nevifiko, ed äjinof binön vemo fenik; jivotan: vom gredäta vobanas, ästeifof, vio fenik äbinof,vemöfiko ad fokömön votanik, ed ad blebön foik. Ko küpäl gretikün ‘Petrus’ äküpedom telanefi, e loged sevärik omik äsofikon, ven ädrefon dü timil logodi löfik glumaladälik jipatritana. Tio leigüpiko älükömofs leni sülaleyan, e vom lupöpa ävokädof ko vög tulöpöfik: “Ob dalob ninikön büiküno, binob vom, kel ekosididob me namavob, eletöbidob pro himatan döfik obik e pro cils: pöfan buon in reigän sülik”.
“So! so!” ‘Petrus’ ägesagom takediko, e lü votan äspikom: “Ed ol-li? Kisi edunol-li?”
“No eletöbidob me nams obik, ibä ädalabob moni anik; ven äbinob nog vemo yunik äperob yunafleni obik; ekälob palis malädik obik jü deadam onas; pos atos edunob vobodi sogädik; ai ebinob soelik.”
E ‘Petrus’ äsagom vome vobanik: “Ebinol-li läbik ko himatan e cils oliks?”
“Si! vemo läbik.”
“E cils olik elöfons-li vemo oli?”
“Mu mödiko, ed ob onis.” E lifaläb pijuitöl ästralon, ed älogoton se logodalienäds ofik.
E ‘Petrus’ äsäkom daute patritik soelöfik: “Ed ol-li? ebinol-li läbik?”
“Nö! elabob senäli kotenikama sekü vobod pefölöl, pos yel 21id obik no esenälob läbi. Vegam obik äjenon in jadaflan lifa.”
E ‘Petrus’ ädönuspikom lü vom vobanik: “Sagol: pöfikünan buon in reigän sülik. Siobsös, das binos soik! Ab sagolöd obe! Kif olas äbinof-li pöfikün?
Ven änüstepol soaro ini löd balugik ba pöfädik olik, himatan olik äpladom blümio stuli pro ol, tän cils löfik lefredik äbradons me bradils oksik särvigi olik, e rein kidilas ädrefon logodi olik.
E ven of äkömof soaro feniko ini lom okik, tän ägifof tiedi se tiedaskal largentik, si! ab nek äpladom blümio stuli pro of. Nek äsagom flenöfiko: soö! binol-li us? Cilabradils nonik, cilakidils nonik! Stil visipöl in cem no pebelödöl ädabinon.
E nu gesagolöd obe, kif olas ebinol-li pöfikün?”
E jemiko vobanavom äspikof nelaodiko, du ägestepof ko dalestüm keliedöl: “Äbinof pöfikün, ag! o ‘Petrus’! leadolöd bugolön ofi!”
Se Volapükagased pro Nedänapükans. Yel: 1951. Pads: 17—18.
DATUVOT.
Fa ‘J. G. T. B. P.’
Bü milats yelas in Lasüriyän man älfom, kela nem äbinon: ‘Tem’. Älödom in ‘Ninive’, kel ün tim et nog äbinon te zifil smalik, du prim rigik de ‘Babel’ igo no nog ädabinon.
‘Tem’ at äbinom man vemo sapik, ed äbinom fümiko löfäb jigoda: ‘Astarte’, kel stepof me futs largentik okik ve sil neitik. Dü yels mödik iletikom dö disin so sublimik, das seks ona no äbinons lovelogamoviks, e kelas flun ölonöfon in fätots menädas valik, kels öfovons pos ut, kel äbelödon läni vü el ‘Euphrates’ ed el ‘Tigris’.
Ädäsinom figuris mödik in sab, e me stafil tipik in platots binü taim müdik.
Fino, ven äsevom, das disin äbinon blümik ad paledunön, äprimom ad dunön vobodi.
Äremom zeadaboadi gudikün, keli äkanoy tuvön in län lölik, ed ämekom de at platotis klöpik tel. Pos atos ämekom ko kälöf gretikün boedis e bemis votikis, kelis äsmudükom ed äsmufetom. Dü yels tel bevob boada ädulon. Tän del äkömon, das ‘Tem’ äkanom koboyümön diledis.
Platotis klöpik äyümom medü xab klöpöfik, su kel yümem retik ästuton.
Pos vig äblümom ko yüm, e ko lad, kel äpebon sekü fäk e pleid ‘Tem’ älelogom datuvoti okik.
Ijafom vabi.
Lunüpo ‘Tem’ älogedom lü mekot okik.
Tän ävälom gudiküni de jamods okik, ed äfimädom oni me küireds redik foi vab okik.
Ad stirön nimi äfimükom jainis leni flan alik kapeda nima.
Pos atos äxänom sui vaböm okik, ed ävabom äsä levikodan da süts zifa: ‘Ninive’.
Pöp ärunädon äluvokädölo sekü fäkäd dödin nekösömik. Ab i mens ädabinons, kels äfugons dredäliko pö nilikam stuma, ed äklänedons okis ini dil nilikün domas oksik.
Ko smil läbik ‘Ten’ ästirom jamodi vilöfik okik, jüs ästöpom oni fo ledom rega.
“O reg!” äsagom, “ol, kel binol nämädik in län löpü valans, e kela gud palobon! Kömob ad dedietön ole datuvoti obik, kela tikod pänügivon ini kap obik fa jigod: ‘Astarte’, kel bestepof  me futs largentik bälätis silik.”
“Sagolöd obe!” reg ägespikom “pro kis stöm at dünon-li?”
“Susnumiks, o reg! dünots binons, kelis vab obik kanon dunön. Ven obinos klopüp, feilans okanons blinön greni lü baraks, vifikumo ä fasilikumo, äsä nu.
Utans, kels binons feniks, kanons pladön okis sui on, if no plu kanons golön, u kanons monitön su bäk jamoda.
Ed utans, kels binons bäldiks, kanons vegön dü düps mödik ad logön beni cilas oksik. Ed if val binon nebundanik, kanobs veigön oni in mödot gretik, dat soafikans klietonsös okis! Lüsumolös, o reg! datuvoti obik, asä jonüli stimoda obik!”
Ab reg ämeditom.
“Mans pöpa obik no ovedoms-li trögiks ä nennämiks, if no plu nedoms polön greni su jots oksik? E voms no ovedofs-li koveniäliks, if no plu nedofs polön vati, ven binos tim nebundana?
E pafs obik no podovabons-li dub platots klöpik vaböma?
No sevob, va kanob lüsumön stimodi; büiko mutob konsälidön kultanis obik. Stebedolöd, jüs uspikob ko oms!”
Reg ägolom lü konsälacem okik, ed ädakonsälom ko kultans.
“Binos tim badik,” kultan balid äsafom, “süds grobikons, e brul kömon ini län. Vol pavoleflumon dub nulods, kels päridükons relöfi veratik pasetatima. No kredob, das bos gudik binon in datuvot at.”
E kultan telid äsagom: “O reg! fümiko at binon datuvot goda badik nesevädik. Ibä mekan äkömom selediko ini tem, e ko obs no edakonsälom dö cin okik. Klu vio at kanonöv-li binön gudik?”
Tän kilidan äprimom spikami.
“No elogol-li, o reg! vio pöp äfugon pö logam dina, e vio mens äklänedons logodi ini nams oksik sekü jek? No oblinon bosi votik, äsä mifäti, e datuvan binom fümiko godinoan ä kultölan goda foginik badik. Mutom pafefilükön, e ko om mekot omik.”
“So obinos,” reg ägesagom, “espikol bai ced obik, ed odunob, soäsä ekonsälol obe.”
Ed äbüedom gleipön eli ‘Tem’, e deidön omi dub soldats okik, du vab päfefilükön notidiko.
Pöp ädanüdon zü kum äfilöl.
Ab ün neit et äreinos, ibä jigod: ‘Astarte’ ädrenof demü mifät löfäba okik. Tän pö hinilädan ela ‘Tem’ tiket käfik äsüikon.
Ispionom datuvani dü mek vaba omik, ed äsevom, vio at pistukon. Tü del fovik äremom boadi, ed ämekom vabi nulik.
Fe boad äbinon krüdik, e luibs no äbinons löliko glöpiks, ab ga älelogom voboti okik ko koten no nemödikum, ka ‘Tem’ ilelogom okiki. Äfimädom jamodi foi vab, ed ävabom lü ledom rega.
Atan äloegom nilikön omi zuniko, ed äsäkom ome, va ävilom sufön fäti ot, äsä uti ela ‘Tem’?
“O reg!” hinilädan ägespikom, “at bion stum go votik, äsä ut riga diabik, keli ekoedol felifükön gideto. Osagob ole, ad kis dünon.
In krig, o reg! ofulükol vabi me krigans, ed okoedol rönön oni ta neflens, kel ofugon fümiko demü vaf nämädik at. Orolon love koaps omsik, e milats potroivons.”
“O!” reg äsagom, “binol man gretik, ogivob ole nämädi löpü mödikans!”
(Se ‘De Nieuwe Courant’.)
Se Volapükagased pro Nedänapükans. Yel: 1951. Pads: 18—19, 21—22.
TABAKAKONOTÜLS.
“Lä ‘Köninggrätz’ ” — ‘Bismarck’ konom in memapenäds okik — “älabob in zigariär obik nog zigari balik te bali, ed ati äkipedob, äsä lavaran kipedom divi okik. Tiko äjuitob ya timüli glorik pos lekomip, tü kel öfilidob zigari. Ab imitikob. Älogob dräguni pivunöl pöfik. Nenyufiko äseatom len siem vega, ed äledesirom klieti. Äsukob in poks valik obik, ed älabob te moni, ab at no äkanon trodön omi tü timül et. Ab täno äbetikob zigari obik. Äfilidob oni pro om, ed äpedob oni vü tuts omik! Imutoy logön smili danöfik omik! Zigar nonik bal nog esmekon lü ob so benosmekiko, äsä at, keli… no äsmökob!”

‘Blücher’: plin di ‘Wahlstadt’, maredal: ‘Vorwärts’! famik älabom pipadünani lönik: ‘Christian Hennemann’, kela bligäd äbinon: steigädön pipis omik, e kudön, das blebons filiks. Dü lekomip gretik ägivom ome pipi bäsinik brefik, keli äkipom ebo in mud okik, äsagölo: “Ekö! kudolöd, das blebon filik! Ogekömob sunädo.” Ed ätatakom nefleni. Pas latiko ün soar pos lekomip ägekömom sui top, kö ätuvom pipadünani okik nog ai äsmököli. Atan äsagom ome ko riprod anik in vög okik: “Emojütoms ya anis se mud obik, te ati nog labob!” ‘Blücher’ äsumom pipi, ed äsagom: “Edulos boso lunüpikumo, ibä mans et no äviloms fugön sunädo!”

Ven ek änotodom seimna lo ‘Voltaire’, das tabak binon neflen gretikün menefa, ägesagom ko smilil sarkadik okik: “Si! lesi! ab glömol, das pepenos in bibapenäds, das mutobs löfön neflenis obsik.”
Se Volapükagased pro Nedänapükans. Yel: 1951. Pad: 20.
NUNS.
Volapükaklub valemik Nedänik.
Evedof jiliman
läd: ‘H. Unger-Ruys’ in ‘Amersfoort’ (Nedän), ‘Borgesiuslaan’: 1.
Diläd valemik feda Volapükaklubas.
Evedom liman
hiklatal: söl lebijop ‘Dr. Wilhelm Berning’, bijop de ‘Osnabrück’ (Deutän).
Se pened löföfik de hiklatal: söl ledinitik lebijop ‘Dr. W. Berning’ lü stimacifal obsik: söl ledinitik ‘Prof. Dr. A. Sleumer’ klülädos, das ledinital at vedom vilöfo liman Volapükakluba, e vilom vilöfo födön dini sublimik obsik. Klülos, das elelilobs ko fred mu gretik nuni at, e spelobs ladöfo, das steifs padigidöl at oma labonsös seki liegik!

Ladet nulik.
söl: ‘Gunnar Ljusterdal’ in ‘Uppsala’ (Svedän) ‘Sturegatan’: 12.

Kanobs nunön reidanes obsik, das tradutod elas “Duns paostolanas” blümon as namapenäd.

Peselons ün foldil 2id yela: 1951 Volapükamäks 200.
Se Volapükagased pro Nedänapükans. Yel: 1951. Pad: 20.
PENEDAPOT.
El ‘Caesar’ äsevom ya potaveiganis e vifanunanis, e jenöfiko penediblinans at edunodoms dü tumyels, jüs potafebäd penoganükon ün dil lätik tumyela 18id ön mod nulädikum. Cal potastajonacifa äbinon vemo prodöfik, e sifals zifas äcäloms semikna ad calans somik cilis oksik, ven nog äbinons in klädöm.
Prim balid potafebäda in läns difik suvo no kanon palonön kuratiko. So no baicedoy tefü säkäd, va u Lägüptänans u Pärsänans ebinoms datuvans penedapota. Alo mutobs büocedön, das leigüpü dabin penedas, i nunans emutoms dabinön, kels eloveblinoms onis futo e monitafo. Romänans äkomitons vobodi at slafanes oksik, e timü ‘Julius Caesar’ älaboy ya potaveiganis e vifanunanis. In Deutän i ya ün tim vemo büik penedipolans ädabinoms, äsä kanobs reidön in penäd fa ‘Voigt’: “Ya ün tim lätik tumyela 14id monitapot pötöfiko pinoganüköl in Preusän lölik ädabinon, kel ye äjonidon teiko pro mastal Roda Deutänik e pro rodacalans, e kela zänodapün ai äbinon kur e steböp mastala”. Ma ced valemik ‘Louis’ XI (1425—1483) estidom-la in Fransän vabamapoti. Pas ün 1684 timü ‘Louis’ XIV potöps calöfik ädavedons.
Tefü Nedän pemäniotos, das graf e noubans cädik ün tumyel 14id älaboms penedipolans lönik oksik, kel äloveblinoms futo, e jevodo, u nafo penedis omsik. Ab ven zifs ästäänikons, e ted ävolfon, ün tumyel 15id i penediblinans päcäloms, kels äpoloms klotemi zifik, ed älaboms su blöt oksik zifasköti. Pro sifan kösömik e pro tedan, med votik no ädabinon, äsä sed “pö pöt”, sevabo dub kegiv peneda eke, kel ävisiton topi, lü kel pened äjonidon, ud i medamü nafan. Nen däl magitanefa potamon peneda no ädalon pamödükumön. Da cedoyöv, das sed peneda ün tim et, kü dakosädamedöms äbinons defiks, äbinon plödakösömiko jerik. At äbinon ye nejerikum, kas niludoyöv. Ün 1634 samo pened de Nedän lü ‘Hamburg’ äfrädon suldis 5; mutoy ye demön, das mon älabon ettimo remafägi gretikum, ka attimo.
Sis tim kinik in ‘Den Haag’ pöt ädabinon ad sedön me pot seimik penedis, ed ad getön me pot ot, ifi mu defiko e mu nevifiko, gespiki, no kanoy sagön fümiko. Tü 1659 yulul 29 ‘A. Van Bergen’ päcälom fa sifal ela ‘Den Haag’ ad potaveigan, ud, äsä nog äsagoy ettimo “tot bode te paard tusschen Amsterdam en Den Haag” (= ad penediblinan su jevod vü ‘Amsterdam’ e ‘Den Haag’). (Ün tim primik cal potaveigana vero no äbinon vogik, e pas latikumo, ven äklülädos, vio gretiks meseds äbinons, i klien pro cal at ägretikumon.) Alsoaro tü düp zülid e laf penedipolan su jevod ägevom de ‘Amsterdam’ lü ‘Haarlem’; us ämutom nexänön de jevod e golön futo ve el ‘Singel’ (= züamasöp), kö bot älovenaifon omi love el ‘Spaarne’. Nilü el ‘Houtpoort’ jevod flifik ästanon blümiko, me kel ämutom monitön lü ‘Lisse’. Us calasvist di ‘Den Haag’ ästebedom vüo omi, e bofikans ätökoms penedasakädis oksik. Tän ägetävoms. Ed elan di ‘Amsterdam’ ed elan di ‘Den Haag’ no ädaloms binön latikumo tö diseinöps, ka tü düp lulid göda, kö potapäkeds täno pämaifükons, e ninäd pädegivon mögiküno suno. Potamon peneda bal äbinon sulds 3, stipä ye degiv äjenon hitüpo bü düp velid, e nifüpo bü düp jölid. If degiv äjenon latikumo, tän sulds te 2 ädalons paflagedön.
In jenotem potafebäda nem famüla: ‘Von Taxis’ labon benorepüti. I pro potamäkikonletans nem at no binon foginik. Dafamül älicinon se ‘Bergamo’ in Nolüda-Litaliyän, ed epledon pö volf potafebäda in Nedän e Burgunän rouli gretik. Ün 1504 ‘Philipp’: Jönan äbligidom balädi ad stidön e laibinükön potayümetami nomik bevü Nedän, lampörän, e kurs Fransänik e Spanyänik, du baläd at pästäänükon timü ‘Karl’ V fa ‘Franz’ e ‘Johann Baptist Von Taxis’, kels äbligidoms pö baläd dätü 1516 novul 12 ad lasumön ini potadakosäd oksik eli ‘Roma’, eli ‘Napoli’ e dalabotis retik in Litaliyän elanas di ‘Habsburg’. Leigo yümetams päbinükons ko ‘Nürnberg’, ‘Frankfurt a.M.’, ‘Schafhausen’ e fovo ko ‘Hamburg’. Cäl ela ‘Lamiral Von Taxis’ ad potacif reigänik ekodon latikumo feiti tumyelas bevü plins, kels äflagoms okes gitäti pota in ziläks lönik oksik, e gerans ela ‘Von Taxis’. Pas stid tatafeda Deutänik efinükon potafebädi di ‘Von Taxis’.
Tü 1660 setul 29 pot Linglänik pägivon eles ‘Quentijn De Veer’ e ‘Jacob Van der Hoeven’ e geranes omsik. Noganükam pota Fransänik äkodon ze suvo fikulis, pato i bi dakosäd äjenon da ziläk Nedäna Spanyänik, kö potafebäd, leigoäsä in dil gretk Deutäna, äduton as dalab gerik lü grafs: ‘Von Thurn’ e ‘Taxis’ pemäniotöls. Cal potacifa äbinon goldinameinäd veratik pro utan, kele cal at pigönädon; atos äjenon kösömo lü flens tä suäm, kel äbinon vo no votik äsä lumesed. Pots Brabänik e Fransänik, samo de 1738 jü 1749 äprodons näito tio flonis 100000. Potacifam äbinon kluo jenöfiko no cal nenfrutik, bi potacif no ämutom dunön zao bosi mödikum, ka dispenami nema okik.
Klülos, das desir ad getön potacifami äbinon gretik, ed ad kudön, das älonoy bü val pötatimo dini, cils in klädöm, u boso bäldikums, ya päcälons as potacifs. Somo fat, kel äbinom sifal ela ‘Den Haag’, äcälom soni mälyelik okik: ‘Barthout van Slingeland’ potacifi pota so veütika lü ‘Hamburg’. Jü nentüt sona löfik cal at päfölon fa hidünan, kel egetom-la niludo pro atos sio monigivoti: bos, kel vo äkanon jenön nendämo. ‘Jan Hudde Dedel’ e ‘J. Van Assendelft’ äpladuloms leigo nelaidüpiko soni e dauti tütäböfikis oksikis. So i pänan sevädik: ‘Ph. Koninck’, tidäb ela ‘Rembrandt’, älabom zao ün 1668 cali nafana de ‘Amsterdam’ lü ‘Rotterdam’. Cali at, pro lekanan klüliko läs pötiki, äleadom fölön dub votan, ed om it äkädädom frutis. Pas ün 1747 mistad at äfinikon; ‘Den Haag’, kö potacifam äduton lü cals frutikün, ävilon givön in dinäd at sami, ed äkomiton potadinädis guverale, kel pö turn okik älovegivom onis läne.
(Se el ‘Haagsche Post’.)
Se Volapükagased pro Nedänapükans. Yel: 1951. Pads: 22—23. Yel: 1952. Pads: 3—4.
NUNS.
Volapükaklub valemik Nedänik.
Ladet nulik:
söl: ‘J. P. Verspoor’ in ‘Columbus’, ‘Miss.’ (Lamerikän), ‘13th Avenue North’: 1508.
Diläd valemik feda Volapükaklubas.
De cifef potacäka- e girafebäda egetobs (ya bü tim anik) nuni, das giradakosäd bevünetik dönu mögon ko Svedän, Jveizän, Belgän, Luxämburgän), Fransän, e Vesüda-Deutän (keninükamü el ‘Berlin’ vesüdik). Pels difik, ab pato demü gaseds e bükots votik, kanons kludo dönu jenön medamü girafebäd, bisä demoy devidabüdülis, kels lonöfons in läns at. Dinädü pelamög at söl: ‘J. G. M. Reynders Sr.’ in ‘Den Haag’, ‘Hugo de Grootstraat’: 82: sekretan-kädan diläda valemik feda begom flenöfiko limanes, kels no nog epelons limanamamoni oksik, de yanul 1 yela 1949, ad girön debis oksik lü potakal omik: 199061. Limanamamon yela: 1948 e yelas büikum no nedons papelön.

Söl: ‘Dr. Arie De Jong’ in ‘Leiden’, ‘Herengracht’: 58 begom lebonedanes Volapükagaseda, kels no nog epelons lebonedamoni oksik, ad stüredön ati ini potakal omik: 107 174.

Peselons ün foldil 3id yela: 1951 Volapükamäks 100.
Se Volapükagased pro Nedänapükans. Yel: 1951. Pads: 23—24.
NOTEDS.
‘New-World-Alphabet’. Söl: ‘E. C. Van Dissel’ in ‘Leeuwarden’ (Nedän), ‘Troelstraweg’: 8 edatikom eli ‘New World-Alphabet’ (Volalafab nulik), kel kanon pagebön pro püks valik vola. Lä el ‘Instituut World-Steno’ in ‘Leeuwarden’ epubon: ‘E. C. Van Dissel, Leerboekje voor zelfstudie van het New World-Alphabeth, in Nederlands’. Suäm fl. Ned. 1,65.
Tidabukils in püks votik paprepadons. Lautan ogivom demädanes vilöfo nünis zesüsik.
Se Volapükagased pro Nedänapükans. Yel: 1951. Pad: 24.